Source: http://www.druckeria.ro/tag/retrogradare/
Timestamp: 2020-07-04 12:00:45+00:00

Document:
retrogradare Archives - Druckeria
Sorin Brîndescu, după succesul categoric cu Dunărea: „Am jucat foarte bine faza de apărare și cea de contraatac”
Politehnica Timișoara a obținut o victorie clară astăzi, 4-1 cu Dunărea Călărași, în condiții speciale. Căpitanul Ioan Mera a văzut cartonașul roșu în minutul 35, într-un moment în care oaspeții conduceau cu 1-0 pe „Știința”. Răspunsul alb-violeților a fost însă neașteptat de ferm: egalare chiar înaintea pauzei și apoi alte trei goluri înscrise în repriza secundă.
Antrenorul Sorin Brîndescu s-a declarat la final mulțumit de rezultat, în ciuda faptului că elevii săi au început greoi partida de pe „Știința”.
„Am început jocul greoi, cu foarte multe greșeli. Nu am avut ritm, am făcut un marcaj larg, am avut, de asemenea, și un pic de șansă, pentru că adversarul a avut situații bune de a mai marca în prima repriză. Cred că golul egalizator al lui Ghinescu, unul foarte frumos, ne-a redat încrederea. După pauză am jucat foarte bine faza de apărare și cea de contraatac, pentru că la altă tactică nu puteam apela. Acum suntem bucuroși pentru această victorie”, a declarat Brîndescu.
Tehnicianul polist admite că a fost surprins de reacția elevilor săi, care au reușit o victorie clară în inferioritate numerică.
„Nu m-am așteptat la o asemenea diferență de scor. Am încercat să punem probleme pe atac, în zona centrală, pentru că era clar că pe benzi nu puteam dezvolta jocul. Am plecat de la premisa să nu luăm gol în primul rând și poate reușim să salvăm măcar un punct. Dar băieții au luptat exemplar și au fost inspirați la faza de finalizare”, a mai spus Brîndescu.
Eliminarea lui Ioan Mera va cântări, în schimb, foarte greu în perspectiva meciului de peste două săptămâni, cu UTA. „Mi s-a părut prea ușor acordat cartonașul roșu la acea fază. În mod cert, ne dereglează puțin pentru meciul cu UTA, dar vom găsi soluții”, a comentat Sorin Brîndescu.
Politehnica Timișoara a obținut astăzi și salvarea matematică de la retrogradare, după ce Metalul Reșița, singura echipă de sub linie, a remizat astăzi, la Snagov, cu FC Brașov. „Nu am făcut astfel de calcule. Noi vrem să jucăm pe cât putem cât mai bine și să câștigăm. Am avut destule meciuri pe care le-am pierdut categoric, deși am prestat un joc bun. Astăzi, am fost mai eficienți”, a mai afirmat Brîndescu.
Pentru alb-violeți urmează o rundă de pauză, în care vor câștiga cu 3-0, la „masa verde”, cu Unirea Tărlungeni.
Filed Under: Poli Timisoara, Stire de ultima ora Tagged With: dunarea calarasi, ioan mera, metalul resita, politehnica timisoara, retrogradare, uta
BC Timișoara încheie la Pitești cel mai greu sezon din ultimul sfert de veac
Nenad Mandic a reușit să redreseze „corabia” timișoreană, din care, la un moment dat, abia dacă se mai zărea catargul (Foto © Emanuel Titus Iliesi)
BC Timișoara are programat mâine seară ultimul meci al unui sezon de coșmar pentru baschetul timișorean. Alb-violeții din Banat vor juca în Trivale, cu BCMU Pitești, formația care etape bune a fost principala contracandidată pentru evitarea retrogradării. Dacă elevii lui Nenad Mandic și-au asigurat menținerea în elită încă de sâmbătă, prin victoria cu Energia Târgu Jiu, piteștenii nu sunt încă salvați din punct de vedere matematic.
BC Timișoara, cea mai longevivă prim-divizionară din orașul de pe Bega, și-a asigura prezența pe prima scenă a baschetului românesc și pentru al 30-lea sezon consecutiv. Fosta ELBA activează în elită, neîntrerupt, începând cu ediția 1987/1988 și niciodată nu a avut emoții mai mari în ceea ce privește evitarea retrogradării. Alb-violeții au reușit să redreseze corabia, una ce luase prea multă apă la începutul toamnei și din care, la un moment dat, abia dacă se mai zărea catargul.
Timișorenii s-au salvat matematic de la retrogradare sâmbăta trecută, prin victoria cu 81-73, de pe teren propriu, cu Energia Târgu Jiu, o altă formație aflată în derivă, tot din cauza unor probleme financiare acute. Mâine, în ultima rundă a campionatului, „leii” vor juca pe terenul echipei BCMU Pitești, iar cu o victorie și-ar menține poziția a 9-a, ocupată în prezent.
„Sunt mândru de jucătorii mei, pentru că acum 80 de zile, când am venit la echipă, situația nu arăta deloc bine. Ceea ce am realizat împreună e senzațional pentru mine, sunt zece victorii în două luni și jumătate, succese importante, care ne-au ajutat să ne atingem obiectivul salvării de la retrogradare. Mai avem un meci, la Pitești, și vom încerca să-l câștigăm și pe acela”, a declarat Nenad Mandic, antrenorul lui BC Timișoara.
Echipele din Timișoara și Pitești s-au duelat de două ori în 2016, de fiecare dată în sala „Constantin Jude” și de fiecare dată cu bănățenii învingători. La 10 februarie, în sezonul regular, Jeremic & co. se impuneau cu 85-69, pentru ca pe 12 martie să recidiveze, printr-un succes cu 86-79, într-un meci din grupa locurilor 7-12. La Pitești, cele două echipe s-au întâlnit o singură dată în acest sezon, la 28 noiembrie 2015, argeșenii învingând atunci o formație timișoreană aflată în plină degringoladă, cu 69-57.
Cum spuneam, în meciul de mâine, singura miză a timișorenilor e păstrarea poziției a 9-a, prima de sub linia play-off-ului. În schimb, Piteștiul mai are unele mici emoții în ceea ce privește menținerea în Liga Națională. În acest moment, argeșenii ocupă poziția a 10-a, cu 42 de puncte, tot atâtea câte are Energia Târgu Jiu, aflată pe 11. BCMU poate retrograda doar în cazul în care pierde mâine, în fața Timișoarei, iar gorjenii vor câștiga în deplasare cu Dinamo, a doua jumătate a scenariului fiind însă foarte puțin probabilă.
BCMU Pitești – BC Timișoara se joacă în Trivale mâine, de la ora 19.30. La aceeași oră se dispută și celelalte două meciuri din ultima etapă a grupei 7-12: Dinamo București – Energia Târgu Jiu și Phoenix Galați – Gaz Metan Mediaș.
Filed Under: Baschet, Stire de ultima ora Tagged With: BC Timisoara, bcmu pitesti, elba, liga nationala, nenad mandic, retrogradare, trivale
HCM Poli încheie campionatul în fața unei echipe retrogradate
H CM Politehnica primește vizita formației CSM Satu Mare, în ultima etapă a Ligii Naționale. Alb-violeții ar putea încheia campionatul cu o victorie facilă, având în vedere faptul că ardelenii sunt deja retrogradați matematic în eșalonul secund și vor deplasa la Timișoara un lot format din mai mulți jucători tineri.
După surpriza de miercuri, de la Constanța, Poli își odrește să își ia la revedere de la proprii suporteri așa cum se cuvine. La Timișoara va sosi CSM Satu Mare, formație ce nu mai poate evita retrogradarea în eșalonul secund. Drept urmare, conducerea tehnică a ardelenilor a anunțat că va da credit mai multor jucători tineri, care vor reprezenta baza reconstrucției din sezonul următor. La alb-violeți vor lipsi în continuare mai vechii accidentați, Spahic, Stan, M. Ignat și Lalic, însă va reveni portarul Milan Djuricin, cel care și-a ispășit etapa de suspendare după cartonașul roșu încasat în meciul cu CSM București.
Timișorenii au de partea lor și istoricul confruntărilor cu CSM Satu Mare, câștigând de fiecare dată clar în sala „Constantin Jude”, de la promovarea trupei ardelene în Liga Națională. Astfel, pe 28 februarie 2010, alb-violeții s-au impus cu 27-21, pentru ca în prima etapă a ediției trecute de campionat, echipa condusă la acea dată de Otto Hell să învingă cu 32-25.
Partida HCM Politehnica – CSM Satu Mare va avea loc mâine, în sala „Constantin Jude”, cu începere de la ora 12.
Filed Under: Handbal Tagged With: constantin jude, csm satu mare, handbal, Poli Timisoara, retrogradare
HCM Poli, învinsă la București după un arbitraj ciudat
Handbaliștii Politeh nicii n-au reușit să smulgă punctul dorit de la București, acolo unde au pierdut, scor 24-26 în fața CSM-ului, după un final tensionat. Cuplul de arbitri Harabagiu – Stănescu au luat în ultimul minut o decizie crucială, care a înclinat definitiv balanța în favoarea gazdelor.
Nedeljko Vuckovic declarase, înaintea plecării către București, că speră la cel puțin un punct de pe terenul CSM-ului, care ar putea fi decisiv în lupta pentru locul 8. Iar alb-violeții n-au fost departe de ceea ce și-au propus. După o primă repriză încheiată în avantaj (10-8), alb-violeții au mers, în partea secundă, cap la cap cu bucureștenii, angrenați în hora retrogradării.
Spiritele s-au inflamat la maximum în tabăra polistă în ultimul minut de joc. Cu 25-24 în favoarea CSM-ului pe tabelă, portarul Djuricin a prins o minge, un adversar s-a aruncat efectiv peste el, decizia arbitrilor fiind de-a dreptul uluitoare: aruncare de la 7 metri pentru gazde și cartonaș roșu pentru goalkeeperul sârb. Bucureștenii au marcat, asigurându-și victoria și, totdată, salvarea matematică de la retrogradare.
Principalii marcatori ai Politehnicii au fost interii Cristian Fenici (9 goluri) și Marius Ignat (5 goluri). Pentru alb-violeți urmează, miercuri, ultima deplasare a sezonului, la Constanța, în fața unei echipe ce și-a asigurat de mult titlul de campioană. Partida de la malul mării va începe la ora 18 și va fi transmisă în direct pe Digi Sport 3.
Filed Under: Handbal Tagged With: CSM Bucuresti, greseli de arbitraj, hcm constanta, hcm poli, retrogradare, timisoara

References: CSM 
 CSM 
 CSM 
 CSM 
 CSM 
 csm 
 CSM